Oppdatert april 2012. Nye bilder vil bli lagt inn senere. "Det er på Alfheim de røde og hvite skal gjøre livet surt for alle bortelag som måtte finne på å løpe inn spillertunnelen og ut på matta på kampdag. Alfheim er vår stue, vår trone og vår festning, hvor ingen skal føle seg hjemme med unntak av våre spillere og alle oss som har hjertet i Tromsø Idrettslag. Navnet Alfheim skal forbindes med frykt hos motstanderne, deres spillere, trenerapparat og supportere. Det å forlate Alfheim skal være ensbetydende med 0 poeng i sekken, bitre følelser og skam etter å ha blitt overkjørt av Norges beste og nordligste eliteserieklubb. " Til fots: Den kanskje enkleste transportmetoden til Alfheim er til fots fra sentrum. Stadion ligger opp mot toppen av Tromsøya, cirka 1 km fra sentrum. Til fots finner du fram ved å følge busstraseen oppover Fredrik Langes gate, fortsetter oppover Kirkegårdsveien og tar av i krysset til Alfheimveien. Like inn i Alfheimveien tar du til høyre i Stadionveien, og vips er du framme ved vår egen lille katedral. Spaserturen oppover øya fra sentrum tar ca 10-15 minutter. VESTRE LANGSIDE: I dag er det tre tribuner på Alfheim. Den største er Tromskraft-tribunen/Tribune Vest, også kalt Til. no-tribunen. Tribune Vest er den nyeste og største tribunen med kapasitet på like i underkant av 4000. Tribune Vest er bygget der hvor gamle, ærverdige” Store Stå” ble revet. I korridoren under tribunen finnes kiosker og toalettfasiliteter. TV-kameraenes hovedposisjon er under taket på Tribune Vest. ØSTRE LANGSIDE: COOP-tribunen er den eldste sittetribunen, og har en kapasitet på drøye 2000 tilskuere. Det er også bygget inn 26 VIP-losjer til utleieformål. I tilknytning til tribunen er det oppført et forretningsbygg med blant annet klubbhus, møterom, kurs og konferanselokaler og butikk for supporterutstyr. Toaletter og kiosker er bygget inn på baksiden. Isberget er også her, på felt A.